Born This Way

האלבום

במרץ 2010 הודיעה גאגא כי היא החלה לעבוד על אלבומה החדש, שאת רובו כתבה בעצמה. שמו של האלבום פורסם בנאום זכייתה של גאגא בטקס פרסי ה-VMA לשנת 2010. עטיפת האלבום, שפורסמה באפריל 2011, בה נראית גאגא כשהיא מולחמת לאופנוע, ספגה ביקורות שליליות. בעטיפת המהדורה המיוחדת נראה ראשה של גאגא ובפינה השמאלית העליונה מופיע הכיתוב "Lady Gaga" ו-"Born This Way".

סגנון מוזיקלי

הסגנון המוזיקלי של האלבום משלב סוגות שונות, והוא נע מבלדות רוק ושירי אלקטרו-רוק לסגנון אופראי ושירי פופ קלילים. עם זאת, ניתן לומר כי הז'אנר השולט באלבום הוא דאנס פופ אלקטרוני. רבים ממבקרי המוזיקה סברו שמבחינה מוזיקלית האלבום אינו מתאפיין בחדשנות ובאמירה ייחודית. גאגא כתבה והפיקה את רוב שירי האלבום. כותבים נוספים שעזרו בהפקת האלבום הם White Shadow, פרננדו גריבאי ורד-ואן, שהיה כותב מרכזי גם באלבומיה הקודמים של גאגא.

נושאים

בדומה לאלבומיה הקודמים של גאגא, כך גם אלבום זה עוסק בנושא של זכויות קהילת הלהט"ב. האלבום עוסק בחלקו בזהות מינית והומוסקסואליות, ושיר הנושא Born This Way מבטא תמיכה ברעיון שלא צריך להתבייש בזהותנו המינית. בין היתר, שרה גאגא בשיר זה על היחס ועל אי-השוויון שקהילת הלהט"ב זוכה לו. השיר Judas מדבר על אחווה ושלום בין בני אדם. גאגא הסבירה שהשיר עוסק בתחושת הנבגדות ובסלחנות כלפי צדדים אפלים שקיימים בנו. באלבום מנסה גאגא להביע את דעתה על זכויות האישה ופמיניזם, ובשיר Scheiße (מבוטא: "שייסה"), שחלק ממילותיו הן בגרמנית, מבקשת גאגא להיות אישה חזקה אך "ללא כל השטויות שבאות יחד עם זה, כל הדברים שמונעים מנשים להיות אמיצות".
בשיר Hair מספרת גאגא על התקופה בה למדה בבית ספר קתולי, שם הייתה חייבת ללבוש תלבושת אחידה צנועה ויכלה להביע את עצמה רק באמצעות השיער שלה. בנוסף, כולל האלבום שירים פוליטיים כגון "Americano", בו מביעה גאגא את דעתה על חוקי ההגירה האמריקאים, המקשים על ההשתקעות של מהגרים מקסיקנים. כמו כן השיר עוסק בהצעה 8 בקליפורניה , אשר מנעה מזוגות חד-מיניים להינשא.

יציאת האלבום

הוצאת האלבום לוותה בהוצאתם של חמישה סינגלים ובשיתופי פעולה מסחריים לקידומו. כך שיתפה גאגא פעולה עם חברת זינגה, מפתחת משחק התפקידים הממוחשב פארמוויל. במסגרת שיתוף פעולה זה, נפתחו ב"פארמוויל" אפשרויות משחק שונות הקשורות לגאגא וכן ניתנה האפשרות לשמוע חלק משירי האלבום על ידי השלמת משימות בו.
שלושה שירים מהאלבום תוכננו לצאת כסינגלים ולהימכר באופן בלעדי ברשת חנויות "טרגט", אך גאגא ביטלה את החוזה עם החברה, על רקע תרומותיה של טרגט לפוליטיקאים הפועלים נגד שוויון זכויות להומוסקסואלים. האלבום יצא בשתי גרסאות: גרסה רגילה, הכוללת 14 רצועות, ומהדורה מיוחדת, הכוללת שני תקליטורים ו-23 רצועות. האלבום יצא לאור בכל העולם בהורדה דיגיטלית ובעותקים פיזיים ב-23 במאי 2011, כאשר חמישה ימים קודם לכן הוא יצא לשירות הזרמת המדיה "Spotify" בשוודיה, בהולנד, בפינלנד ובספרד. במקביל, האלבום יצא בבריטניה דרך שירות "Metro".

ביקורת

ביציאתו, "Born This Way" קיבל ביקורות חיוביות ברובן ממבקרי המוזיקה. באתר הביקורות "Metacritic" אשר מקצה דירוג מתוך כ-100 ביקורות, האלבום קיבל ציון ממוצע של 71 נקודות, על בסיס של כ-34 ביקורות שונות. דן מרטין מהמגזין "NME" אמר כי "זה דבר טוב מאוד שגאגא לא יודעת מתי לעצור, היא דחפה גבולות מוזיקליים לתואר האולטימטיבי". סאל צ'ינקמני מהמגזין "Slant" כתב על האלבום ביקורת חיובית על האלבום שנתן לו ציון של 4 כוכבים מתוך 5 ואמר, "אין שום דבר קטן באלבום הזה, גאגא שרה את כול החרא מכול שיר שיש בו". צ'ינקמני גם השווה את "Born This Way" לאלבום "Sam's Town" של הלהקה הקירלס. רוב שפילד ממגזין הרולינג סטון הרגיש ש-"ככל שגאגא מופרזת יותר, כך היא נשמעת כנה יותר".קארין גאנז ממגזין המוזיקה האמריקאי "Spin" הרגישה כי ""העודף הוא ההימור המוזיקלי המסוכן ביותר של גאגא, אבל זה גם הנשק הכי גדול שלה, ו-"Born This Way", ללא רחם, מאכלס את מרכזי העונג של המאזינים. אדם מרקוביץ מהמגזין "אנטרטיינמנט ויקלי" אמר כי לדעתו "האלבום אינו אחיד אך בכול זאת הוא מראה את הכישרון של גאגא". באתר "MSN Music", רוברט כריסטאו מצא את האלבום לא תואם עם The Fame או The Fame Monster אך הוסיף כי "שניהם ממשיכים לגדול ועם הרגע המטורף שלהם והנושאים המטורפים שלהם, "Born This Way" יכול גם כן.
בביקורות המעורבות, גרג קוט מהעיתון "שיקגו טריביון" הרגיש כי גאגא נשמעת באלבום כמו "אמן גדול שרצה לרצות את כולם כול הזמן". אוואן סאודי מהאתר "PopMatters" כינה את "Born This Way" כ-"אלבום החלש ביותר של גאגא עד היום" והוסיף כי הוא משלב "כמה שירים נועזים עם כמה נושאים שחוזרים ונשנים". כריס ריצ'רדס מהעיתון האמריקאי "וושינגטון פוסט" מצא את האלבום כ-"משעמם" ואמר כי הוא "במקרה הגרוע ביותר הוא נשמע כמו שאריות מחוממות מפסקול של שנות השמונים". רנדל רוברטס מהעיתון "לוס אנג'לס טיימס" סבר כי לגאגא "אין הרפתקה מוזיקלית" וכי היא "לא מרוצה במסר שלה, לא מתלבשת בשמלתה, והכי חשוב, לא אסתטית...". העיתון "בוסטון גלוב" קרא לאלבום "הרגע הכי מנופח במוזיקת הפופ השנה".

ביקורת האלבום בישראל

בישראל האלבום התקבל בביקורות מעורבות אך טובות גם כן. עמית קוטלר, מאתר "ynet" כתב כי, "האלבום יוצר מעין סיפור מסגרת עם חשיבה נאה מאחוריו, כאשר גם התוכן שיצקו גאגא ואנשיה לתוכו לא רע בכלל. אז מה אם היא לא מפתיעה... מדובר בכוכבת הפופ היחידה שמשמרת את הסגנון שלה ושומרת לו אמונים". גיא סידס, מאתר "Nrg", אמר "האלבום כולל לא מעט להיטים, אך עם זאת, הוא לא מביא עמו בשורה מוזיקלית חדשנית". באתר "וואלה! NEWS" דפנה לוסטיג אמרה כי "אלבום מתיש אך עם רגעים טובים, גאגא היא זמרת מלאת נוכחות, היא יכולה להיכנס לאולפן ההקלטות ביום אחד ולכתוב שיר פופ סוחף שנושא את החותמת האישית שלה.
באתר "Mako" הכתב אסף נבו נתן לאלבום ביקורת חיובית ואמר כי "האלבום החדש של גאגא "Born This Way" ממקם אותה כיום לא רק ככוכבת הפופ הגדולה והחשובה בעולם, אלא כאחד מבני האדם המשמעותיים על הפלאנטה. כי אחרי שמקלפים את כל ה-"רעש" - התלבושות, הפרובוקציות, האיפור, הגימיקים והשערוריות - נשארת זמרת ויוצרת ששרה על שחשוב באמת - ערכים אוניברסליים כמו שלום ואחווה בין בני אדם". דני לוזון כתב בעיתון "ישראל היום" "מבחינה מסחרית, נראה שההצלחה של האלבום כמעט מובטחת. הסינגל הראשון "Born This Way", נמכר באתר ITunes במיליון עותקים בחמישה ימים. ולכן, שלא במפתיע גם הניסיון של האתר אמזון השבוע להציע את האלבום להורדה דיגיטלית ליום אחד תמורת 99 סנט, הביא במהירות לקריסת האתר".

שבחים

"Born This Way" נכלל במספר רב של מצעדי סוף שנה ב-2011 של מבקרי מוזיקה שונים. במגזין ה-"רולינג סטון" האלבום הוכלל ברשימת "50 האלבומים הטובים ביותר של 2011" במקום השישי. בעיתון הבריטי "הגרדיאן", "Born This Way" הוכנס לרשימת "50 האלבומים הטובים ביותר 2011" במקום ה-31. ברשימת "25 האלבומים הטובים ביותר של 2011" של מגזין ה-"Slant", האלבום הוכנס למיקום השלישי וכונה כ-"יצירת מופת". ב-MTV האלבום הגיע למקום העשירי ברשימת "25 האלבומים הטובים ביותר של 2011" בטענה שהוא "אלבום הפופ הראשון הרב-לאומי, רב המיקוף, והרב-מיני של ימינו". בנוסף כונה "היצירה הטובה ביותר של גאגא עד כה". האתר "About.com" רשם את האלבום כאלבום הפופ השני הטוב ביותר של 2011 בטענה שהוא "ציון דרך פופ" ו-"רכבת הרים פראית של מוזיקה". מגזין "Spin" דירג את "Born This Way" כ-"אלבום הטוב ביותר של השנה" מתוך 50 אלבומים, כמו גם "אלבום הפופ הטוב ביותר של השנה" מתוך 20 אלבומים שונים. האתר הבריטי "Digital Spy" הכליל את האלבום במיקום החמישי מתוך כ-25 אלבומים בקטגוריית "האלבומים הטובים ביותר של 2011", בעוד שהעיתון הסקוטי "Daily Record" דירג אותו כאלבום ה-17 השנתי הטוב ביותר מתוך כ-20 נבחרים.
מלבד דירוגים גבוהים במצעדי סוף שנה, "Born This Way" ושיריו זכו במועמדויות ופרסים שונים. בטקס פרסי הגראמי ה-54 בשנת 2012, הוא קיבל 2 מועמדויות בקטגוריות "אלבום הפופ הטוב ביותר", ו-"אלבום השנה" בנוסף לשיר You and I שהועמד לפרס "ביצוע הפופ הטוב ביותר". זו היא גם המועמדות השלישית ברצף של גאגא לפרס "אלבום השנה" (אחרי The Fame Monster ו-The Fame) ובכך היא מוכתרת כאמן הראשון שמשיג 3 מועמדויות רצופות לקטגוריה לאחר להקת הרוק הביטלס. בטקס פרסי המוזיקה האמריקאית 2011, "Born This Way" הועמד לקטגוריית "אלבום הפופ/רוק המועדף" אך הפסיד ל-21 של הזמרת אדל. למרות זאת זכה בפרס "האלבום המועדף" בטקס פרסי בחירת הקהל ה-38. בטקס פרסי "דיסק הזהב של יפן", 2012 האלבום זכה ב-2 קטגוריות, "האלבום הבין לאומי של שנה", "האלבום המערבי של השנה". בשנת 2012 הרולינג סטון הכתיר את "Born This Way" כאלבום ה-11 הטוב ביותר בכול הזמנים על ידי זמרת. ברשימות המגזינים של "NME" האלבום דורג במקום הראשון במצעד "עשרת האלבומים הפופולריים ביותר בהיסטוריה".

הופעה ראשונה

"Born This Way" הגיע ביציאתו למקום הראשון במצעד הבילבורד 200 בארצות הברית לאחר שמכר מעל 1,108,000 עותקים במהלך השבוע הראשון שלו, מה שהופך אותו לאלבום השביעי בעולם למכור מעל למיליון עותקים בשבוע אחד. האלבום הפך לאלבומה הראשון של גאגא בפסגת המצעד, ולמספר העותקים הגבוה ביותר בשבוע לצאת אלבום מאז "The Massacre" של הראפר 50 סנט משנת 2005 שמכר 1,141,000 בשבועו הראשון. גאגא נהפכה לאישה החמישית שמחזיקה באלבום עם מעל ל-1,000,000 מכירות עותקים בשבוע ליציאתו בארצות הברית עם ויטני יוסטון עם אלבום הפסקול ,"The Bodyguard Soundtrack" משנת 1992, בריטני ספירס עם "Oops!... I Did It Again" מ-2000, נורה ג'ונס עם "Feels Like Home" מ-2004, וטיילור סוויפט עם "Speak Now" משנת 2010.
אמזון מכרה כ-440,000 עותקים של האלבום ביומיים הראשונים לצאתו במחיר של כ-99 סנט, (בהפסד של מעל ל-3 מיליון דולר). לאחר מכן נחשף כי 662,000 ממכירותיו השבועיות הראשונות של "Born This Way" היו הורדות דיגיטליות, (כ-60%). רק לאחר שבועו הראשון, הוא הפך לאלבום הדיגיטלי השמיני הנמכר ביותר בארצות הברית בהיסטוריה. במצעד אלבומי הדאנס הוא הגיע למקום הראשון ובכך הוריד את "The Fame" אשר שהה בו למקום השני. בשבועו השני מכר 174,000 עותקים והמשיך לשהות במקום הראשון בבילבורד 200 אך ירד בכ-84.27% במכירותיו. באופן דיגיטלי הוא קיבל ירידה של 94%, עם כ-38,000 עותקים. בשבועו השלישי ירד האלבום למקום השני בעקבות האלבום 21 של הזמרת אדל שכבש את המצעד וירידה של 42% במכירות (100,000 עותקים). האלבום הוכתר כאלבום השלישי הנמכר ביותר בארצות הברית בשנת 2011 עם מכירות של 2,101,000 עותקים. זהו גם האלבום החמישי הנמכר ביותר בהורדות דיגיטליות בארצות הברית עם מכירות של נכון לינואר 2012 877,000 עותקים. נכון ל-29 בפברואר 2016, האלבום קיבל תואר פלטינה כפולה בארצות הברית על ידי "איוגד תעשיית ההקלטות של אמריקה" (RIAA) עבור מכירות של 2,400,000 עותקים. לאחר הופעתה של גאגא במופע המחצית של הסופרבול LI בשנת 2017, האלבום חזר למצעד הבילבורד 200 למקום ה-25 לאור מכירות של כ-17,000 עותקים.
האלבום הופיע לראשונה במקום הראשון באוסטרליה, והפך לאלבום השני שלה בראש המצעד במדינה לאחר "The Fame Monster" משנת 2009. "Born This Way" הוסמך כתואר פלטינה כבר בשבועו הראשון לצאתו על ידי "איגוד תעשיית ההקלטות האוסטרלי" (ARIA) עבור כ-70,000 עותקים, ומאז השיג תואר פלטינה כפולה ומכר מעל 140,000 עותקים. בנוסף למצעד האוסטרלי, האלבום גם כבש את מצעד ניו זילנד והפך לאלבומה השני במקום הראשון במדינה מאז 2009. גם בשבועו הראשון ליציאתו במדינה זו הצליח להשיג תואר פלטינה לאחר מכירת 15,000 עותקים. ביפן, "Born This Way" מכר מעל 184,000 עותקים בשבוע לצאתו, וכבש את מצעד האלבומים היפני. הוא מכר עד היום מעל 750,000 עותקים במדינה והשיג מעמד פלטינה משולשת על ידי "איגוד תעשיית ההקלטות של יפן" (RIAJ). הוא גם הוכתר כאלבום הרביעי הנמכר ביותר במדינה לאותה שנה עם מכירות של 658,554 עותקים.
בבריטניה, "Born This Way" נכנס לראשונה על תוך מצעד האלבומים הבריטי למקום ה-1 בתאריך ה-29 במאי 2011 עם מכירות שבועיות ראשונות של כ-215,639 עותקים. אלה הם גם המכירות השבועיות הראשונות הגבוהות ביותר במדינה לשנת 2011. באותו שבוע, האלבום מכר יותר עותקים מכול שאר עשרת האלבומים ששהו איתו בעשירייה הפותחת והפך לאלבום הנמכר ביותר של זמרת אמריקאית בשבועו הראשון לצאתו בבריטניה מאז "Confessions on a Dance Floor" של מדונה בשנת 2005 שמכר כ-217,610 עותקים. נכון לחודש ינואר 2017, האלבום השיג מעמד פלטינה משולשת במדינה על ידי "איגוד תעשיית ההקלטות של בריטניה" (BPI) לאחר שמכר כ-989,000 עותקים. ביציאתו בשוודיה ואירלנד, "Born This Way" השיג את המקום ה-1 במצעדי האלבומים, ובפינלנד נכנס למקום השני והוכתר כאלבום החמישי הנמכר ביותר של 2011 במדינה. בצרפת, האלבום הגיע למיקום הראשון במצעד האלבומים הצרפתי והחזיק את המיקום במשך כשבועיים. נכון לינואר 2012, הוא מכר 180,000 עותקים במדינה והוכתר כאלבום פלטינה כפולה על ידי "איגוד תעשיית ההקלטות של צרפת" (SNEP). נכון לספטמבר 2012, מכירות האלבום בעולם עמדו על כ-6,00,000 מיליון עותקים.